Бошкоев Жоомарт Тербишалиевич

Бошкоев Жоомарт Тербишалиевич (19. 11. 1949-ж. т., Талас шаары) – генерал-майор (1993). Ташкенттеги В. И. Ленин атындагы Жогорку жалпы аскердик окуу жайын (1970), Новосибирск шаарында СССР мамлекеттик коопсуздук комитетинин аскер контрчалгынынын жогорку курсун (1975), СССР мамлекеттик коопсуздук комитетинин Ташкент шаарындагы Ф. Э. Дзержинский атындагы жогорку мектебинин чыгыш тилдерин үйрөнүү боюнча атайын курсун (1981), СССР мамлекеттик коопсуздук комитетинин Москвадагы Ю. В. Андропов атындагы институтунун чалгынчылардын жетекчи жана оперативдүү курамынын квалификациясын жогорулатуу факультетин (1985) бүтүргөн. Б. 1970–74-жылдары М. В. Фрунзе атындагы 282-моторлошкон аткычтар полкунда взводдун, кийин ротанын командири, 1975–80-жылдары СССР мамлекеттик коопсуздук комитетинин Өзгөчө бөлүмүнүн Орто Азия аскер округунун 8-моторлошкон аткычтар дивизиясында оперуполномочени, улук оперуполномочени, 1981–84-ж. Афганстан Республикасынын коопсуздук органдарында кызмат өтөгөн. 1985-ж. СССР мамлекеттик коопсуздук комитетинин Өзгөчө бөлүмүнүн Орто Азия аскер округу боюнча улук оперуполномочени. 1985-86-ж. Кыргыз ССР мамлекеттик коопсуздук комитетинде улук оперуполномочен, 1986–88-жылдары Ысык-Көл областтык мамлекеттик коопсуздук комитетинин башкармалыгында бөлүмдүн начальниги, 1988–90-жылдары Кыргыз ССР мамлекеттик коопсуздук комитетинин мобилизация тобунда улук оперуполномочен, кадрлар бөлүмүндө бөлүмдүн улук оперуполномочени, 1991–92-жылдары Кыргыз Республикасынын Президентине караштуу күзөт бөлүмүнүн начальниги, коопсуздук кызматынын начальниги, 1992-жылдан Кыргыз Республикасынын мамлекеттик күзөт башкармалыгынын начальниги болуп иштеген. Кызыл Жылдыз, Афганстандын Достук ордендери, Даңк жана башка медалдар менен сыйланган. 
Категория: Инсандар
 Колдонулган адабияттар 
 “Кыргызстан” улуттук энциклопедиясы: 2-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2007. 808 бет, илл. ISBN 978 9967-14-055 -4